EL Επίσημη Εφημερίδα της Ευρωπαϊκής Ένωσης C 403/5

Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2016/C 403/07)

Η παρούσα δημοσίευση παρέχει το δικαίωμα υποβολής ένστασης κατά της αίτησης, κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«KOPI ARABIKA GAYO»

Αριθ. ΕΕ: PGI-ID-02115 — 26.1.2016

ΠΟΠ ( ) ΠΓΕ ( X )

1. Ονομασία

«Kopi Arabika Gayo»

2. Κράτος μέλος ή τρίτη χώρα

Ινδονησία

3. Περιγραφή του γεωργικού προϊόντος ή τροφίμου

3.1. Τύπος προϊόντος

Κλάση 1.8. Λοιπά προϊόντα του παραρτήματος I της Συνθήκης (μπαχαρικά κ.λπ.)

3.2. Περιγραφή του προϊόντος για το οποίο ισχύει η ονομασία υπό 1

Ο καφές «Kopi Arabika Gayo» παράγεται σε υψόμετρο 900–1 700 m σε τρία διοικητικά διαμερίσματα, τα «Aceh Tengah», «Bener Meriah» και «Gayo Lues», που βρίσκονται στο υψίπεδο Gayo.

Ο «Kopi Arabika Gayo» είναι καφές ο οποίος πληροί τα εθνικά πρότυπα, είναι επεξεργασμένος κατά την τυπική μέθοδο της Σουμάτρας της «ημι-πλύσης», που αναφέρεται αλλιώς και ως «υγρή μέθοδος» ή μέθοδος «υγρής αποφλοίωσης», και διαθέτει τα ακόλουθα χαρακτηριστικά: ομοιόμορφη γεύση, έντονη οξύτητα (χωρίς δείκτη-μόνο αισθητήρια/οργανοληπτική επίδραση κατά τη δοκιμή του καφέ), λιγότερο πικρή γεύση, δυνατό άρωμα. Επιπλέον, ο «Kopi Arabika Gayo» παρουσιάζει χαρακτηριστικά γεύσης και αρώματος μοναδικής πολυπλοκότητας, όπως ξηρών καρπών, καραμέλας, σοκολάτας, φρούτων, ελαφριά οξύτητα, γεμάτο σώμα και μακριά επίγευση.

Μόνο τα είδη Arabica ευδοκιμούν στο υψίπεδο Gayo. Οι ποικιλίες και τα φυτά του καφέ του είδους Arabica που καλλιεργούνται για την παραγωγή του «Kopi Arabika Gayo» είναι: Borbor, Timtim, Ateng Jaluk, S 795 και P-88. Αυτές οι ποικιλίες μπορούν να χρησιμοποιηθούν για να παραχθεί είτε μονοποικιλιακός καφές είτε χαρμάνι.

Η γεωγραφική ένδειξη «Kopi Arabika Gayo» καλύπτει τα ακόλουθα προϊόντα: τους κόκκους καφέ που λαμβάνονται με τη μέθοδο υγρής αποφλοίωσης.

Το χρώμα του κόκκου πριν από την υγρή αποφλοίωση είναι λευκό γκριζωπό και η περιεκτικότητα σε υγρασία 35-40 %.

Μετά την υγρή αποφλοίωση, το χρώμα του κόκκου είναι μπλε προς γαλαζωπό πράσινο και η περιεκτικότητα σε υγρασία 12-12,5 %.

Οι κόκκοι «Kopi Arabika Gayo» που πωλούνται στη διεθνή αγορά είναι ποιότητας επιπέδου 1 (εθνικό πρότυπο που αναφέρεται στον αριθμό φυσικών ελαττωμάτων), το οποίο αντιστοιχεί σε αριθμό φυσικών ελαττωμάτων μικρότερο από 11 ανά 300 g. Από την τελική διαλογή μετά το ανακάτεμα προκύπτουν κόκκοι καφέ ελάχιστου μεγέθους 6,5 mm.

Τα προαναφερθέντα χαρακτηριστικά παρουσιάζει μόνον ο καφές που διατίθεται στον καταναλωτή και περιέχει αποκλειστικά 100 % «Kopi Arabika Gayo», ανεξάρτητα από την κατάστασή του (χωρίς φρύξη σε κόκκους ή φρυγμένος).

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Τα ακόλουθα στάδια της παραγωγής πρέπει να εκτελούνται εντός της γεωγραφικής περιοχής του «Kopi Arabika Gayo»:

— παραγωγή των κερασιών καφέ,

— διαδικασίες της επεξεργασίας μέχρι την τελική επεξεργασία του κόκκου.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Η τοποθέτηση των κόκκων καφέ σε σάκους πρέπει να εκτελείται εντός της γεωγραφικής περιοχής του «Kopi Arabika Gayo» ώστε να διατηρείται η ποιότητα των κόκκων και να διασφαλίζεται η ιχνηλασιμότητά τους.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Ο καφές που φέρει την ΠΓΕ «Kopi Arabika Gayo» διατίθεται στους πελάτες ή τους τελικούς καταναλωτές στην αγορά σε συσκευασίες και περιέκτες που φέρουν ευδιάκριτα την ακόλουθη ένδειξη: «Προστατευόμενη Γεωγραφική Ένδειξη» ή ΠΓΕ, την ονομασία «Kopi Arabika Gayo» μόνη της ή συνοδευόμενη από τη μετάφρασή της σε οποιαδήποτε από τις επίσημες γλώσσες της ΕΕ αν είναι επιθυμητό, τον λογότυπο του προϊόντος «Kopi Arabika Gayo» που έχει καταχωριστεί ως εμπορικό σήμα στην Ευρωπαϊκή Ένωση και, ενδεχομένως, τον ευρωπαϊκό λογότυπο της ΠΓΕ.

4. Συνοπτική οριοθέτηση της γεωγραφικής περιοχής

Ο καφές «Kopi Arabika Gayo» παράγεται σε υψόμετρο 900-1 700 m σε τρία διοικητικά διαμερίσματα, τα «Aceh Tengah», «Bener Meriah» και «Gayo Lues», που βρίσκονται στο υψίπεδο Gayo.

Ο χάρτης στα αριστερά παρουσιάζει τα 3 διοικητικά διαμερίσματα. Με γκρι και λευκό χρώμα («Hutan Produksi» και «APL») αναπαρίσταται η περιοχή παραγωγής του καφέ στα 3 αυτά διοικητικά διαμερίσματα.

5. Δεσμός με τη γεωγραφική περιοχή

Ο «Kopi Arabika Gayo» παρουσιάζει χαρακτηριστικά γεύσης και αρώματος μοναδικής πολυπλοκότητας λόγω των φυσικών και ανθρώπινων παραγόντων που απαντώνται στη γεωγραφική περιοχή. Χάρη σε αυτά τα ποιοτικά χαρακτηριστικά ο «Kopi Arabika Gayo» έχει αποκτήσει την εμπορική του φήμη.

Επίδραση φυσικών παραγόντων:

Ο «Kopi Arabika Gayo» προέρχεται από μια συγκεκριμένη περιοχή υψομέτρου 900–1 700 m. Η θέση του υψίπεδου Gayo οριοθετείται χάρη στα φυσικά σύνορα όπως κοιλάδες και δρόμοι στα δυτικά και τα ανατολικά τμήματα. Ο «Kopi Arabika Gayo» ευδοκιμεί κάτω από ψυχανθή σκιόφυτα του γένους Leucaene (τοπική ονομασία: «pete»). Η καλλιέργεια του καφέ σε συνθήκες υψηλού υψομέτρου και χαμηλότερης έντασης φωτός —περίπου 60 % του φωτός που θα υπήρχε σε πλήρη ηλιοφάνεια — έχει επιβραδυντική επίδραση στη διαδικασία ωρίμασης. Αυτή η διαδικασία συνεπάγεται τον σχηματισμό χημικών ενώσεων χάρη στις οποίες ο καφές αποκτά γεύση ξηρών καρπών, καραμέλας, σοκολάτας, φρούτων, ελαφριά οξύτητα, γεμάτο σώμα και μακριά επίγευση.

H περιοχή χαρακτηρίζεται από κρύα και ξηρή ατμόσφαιρα, με ετήσιο ύψος βροχοπτώσεων 1 834 mm, 149 ημέρες βροχόπτωσης και μέσο μηνιαίο βροχομετρικό ύψος 60-347 mm. Η θερμοκρασία κυμαίνεται μεταξύ 16 και 24 °C σε όλες τις εποχές του έτους, ενώ η σχετική υγρασία υπερβαίνει το 80 %. Η μεγαλύτερη διαφορά θερμοκρασίας μεταξύ ημέρας και νύχτας στο υψίπεδο Gayo είναι περίπου 5 °C. Ως αποτέλεσμα, τα θαμνώδη καφεόδεντρα του «Kopi Arabika Gayo» φέρουν κεράσια καθ' όλη τη διάρκεια του έτους, με δύο κύριες περιόδους συγκομιδής, από Μάρτιο έως Απρίλιο και από Οκτώβριο έως Νοέμβριο. Η κατανομή της καρποφορίας των κερασιών στη διάρκεια του έτους αποτρέπει την υπερβολική καρποφορία και έχει αντίκτυπο στο ιδιαίτερο άρωμα του καφέ (ξηρών καρπών, καραμέλας, σοκολάτας, φρούτων, ελαφριά οξύτητα, γεμάτο σώμα και μακριά επίγευση).

Το υψίπεδο Gayo ανήκει σε μια υγρή τροπική περιοχή. Αποτελείται από γόνιμα ηφαιστειακά εδάφη (Andosol, Inseptisol, Ultisol και Oxisol). Όσον αφορά τα φυσικά χαρακτηριστικά, η σύσταση του εδάφους στην περιοχή χαρακτηρίζεται από ισορροπημένο συνδυασμό άμμου, ιλύος και αργίλου. Οι συνθήκες αυτές διευκολύνουν την καλή ανάπτυξη του ριζικού συστήματος των καφεόδεντρων. Τα περισσότερα εδάφη του υψιπέδου Gayo έχουν επίσης καλές χημικές ιδιότητες, όπως υψηλή έως πολύ υψηλή περιεκτικότητα σε οργανική/ό ύλη/υλικό (υπολογιζόμενων βάσει του άνθρακα (C) των οργανικών ενώσεων), μέτρια έως πολύ υψηλή περιεκτικότητα σε άζωτο (υπολογιζόμενη ως ολικό άζωτο (N)) και χαμηλό έως μέτριο λόγο C/N, καθώς και pH ιδανικό για την ανάπτυξη του καφέ (5,5 έως 7,0).

Χάρη στις προαναφερόμενες φυσικές και χημικές ιδιότητες του εδάφους, τα καφεόδεντρα «Kopi Arabika Gayo» έχουν έντονο ρυθμό ανάπτυξης. Ένα υγιές φυτό κατά κανόνα συντηρεί επαρκή αριθμό υγιών φύλλων για να υποστηρίξει την ανάπτυξη των κόκκων καφέ μέχρι την πλήρη ωρίμαση. Έτσι, ο κόκκος είναι σε θέση να φτάσει στο μέγιστο βαθμό ανάπτυξης και να δημιουργηθούν οι καταλληλότερες πρόδρομες ουσίες που εξασφαλίζουν τη βέλτιστη γεύση.

Συνεπώς, η ιδιαίτερη γεύση του καφέ δεν διαμορφώνεται από έναν μόνο παράγοντα. Επηρεάζεται από την αλληλεπίδραση διαφόρων παραγόντων οι οποίοι συνίστανται κυρίως στον εδαφικό παράγοντα (κυρίως γονιμότητα του εδάφους και υψόμετρο), την ανάπτυξη του φυτού (ευρωστία και υγεία) και τις μεθόδους παραγωγής, όπως χρήση σκιοφύτων, προφύλαξη από προσβολές από επιβλαβείς οργανισμούς και από ασθένειες (συμπεριλαμβανομένων των φυσιολογικών διαταραχών), συλλογή των κερασιών (επίπεδο ωριμότητας και φρεσκάδα) και διαχείριση μετά τη συγκομιδή (διαδικασία υγρής αποφλοίωσης «ημι-πλύσης»).

Επίδραση του ανθρώπινου παράγοντα:

Εκτός από τους παραπάνω παράγοντες, ο «Kopi Arabika Gayo» διακρίνεται και χάρη στον ανθρώπινο παράγοντα. Ο «Kopi Arabika Gayo» είναι ένα προϊόν εξαιρετικής φήμης επειδή καλλιεργείται από ανθρώπους που νοιάζονται για την ποιότητά του.

Η τεχνογνωσία των κατοίκων της περιοχής Gayo που έχει αντίκτυπο στην ποιότητα του καφέ βασίζεται κυρίως στις καλλιεργητικές πρακτικές που εφαρμόζονται στην καλλιέργεια των καφεόδεντρων, στη συλλογή των κερασιών και στους χειρισμούς μετά τη συγκομιδή με χρήση της μεθόδου υγρής αποφλοίωσης με «ημι-πλύση».

Οι καλλιεργητικές πρακτικές των κατοίκων της περιοχής Gayo συνίστανται στην καλλιέργεια του καφέ κάτω από σκιόφυτα όπως είναι το Leucaena leucocephala (lamtorogung), το αβοκάντο και το Citrus reticulata (jeruk keprok), στην καλή συντήρηση της γονιμότητας του εδάφους και στο τακτικό κλάδεμα.

Επιπλέον, οι παραγωγοί κατά παράδοση χρησιμοποιούν μη αρδευόμενα εδάφη για τις φυτείες των καφεόδεντρων. Οι καλλιεργητές συνηθίζουν επίσης να λιπαίνουν τα φυτά του καφέ μόνο με οργανικά λιπάσματα, τα οποία αποτελούνται κυρίως από συνδυασμό φλοιών καφέ και διαφόρων τοπικών υλών, όπως καταλοίπων δέντρων Leucaena leucocephala (lamtorogung) και κοπριάς (Karim, et al., 2000). Οι περισσότεροι καλλιεργητές χρειάζεται να κάνουν χρήση μεγαλύτερων ποσοτήτων οργανικών λιπασμάτων επειδή πολλά εδάφη παρουσιάζουν χαμηλά επίπεδα θρεπτικών ουσιών φωσφόρου.

Οι καλλιεργητές καφέ της περιοχής Gayo συλλέγουν πάντοτε τα κεράσια όταν είναι κόκκινα διότι γνωρίζουν καλά τον ρόλο που παίζει η διαδικασία της συλλογής στην επεξεργασία μετά τη συγκομιδή αλλά και στην ποιότητα του καφέ (όψη, γεύση και άρωμα).

Όσον αφορά τους χειρισμούς μετά τη συγκομιδή, οι καφεπαραγωγοί του υψίπεδου Gayo εφαρμόζουν τη διαδικασία υγρής αποφλοίωσης. Βάσει αυτής της μεθόδου, η αποφλοίωση γίνεται όταν οι κόκκοι καφέ είναι ακόμη υγροί (με περιεκτικότητα σε υγρασία μεταξύ 35-40 %). Οι κόκκοι καφέ που καφέ που υποβάλλονται σε επεξεργασία με τη μέθοδο της υγρής αποφλοίωσης χαρακτηρίζονται από γεμάτο σώμα, χαμηλή οξύτητα και πολύπλοκη γεύση ξηρών καρπών, σοκολάτας, καραμέλας, φρούτων καθώς και από μακριά επίγευση. Η περιεκτικότητα σε υγρασία είναι της τάξης του 12-12,5 % και τα εν λόγω χαρακτηριστικά ελέγχονται όταν το προϊόν προορίζεται για εμπορική διάθεση.

Φήμη του «Kopi Arabika Gayo»:

Η ονομασία «Gayo» σχετίζεται με την παραγωγή του καφέ και η παραγωγή του καφέ είναι γνωστή ως παραδοσιακή γεωργική ασχολία της περιοχής που είναι ενσωματωμένη στις καλλιεργητικές πρακτικές των κατοίκων.

Ο «Kopi Arabika Gayo» έχει μακρόχρονη ιστορία. Ξεκίνησε από έναν πειραματικό κήπο στο Berendal, ένα χωριό στην περιφέρεια Aceh Tengah κατά την ολλανδική αποικιοκρατία και εξαπλώθηκε σε όλες τις περιοχές του υψιπέδου Gayo. Χάρη στην τοπική καλλιεργητική παράδοση η περιοχή παράγει καφέ υψηλής ποιότητας. Γι' αυτόν τον λόγο, ο «Kopi Arabika Gayo» έχει καλή φήμη και είναι γνωστός ως καφές προέλευσης και ιδιότυπος καφές της Ινδονησίας.

Τη φήμη του «Kopi Arabika Gayo» επιβεβαιώνουν και μερικές επιστημονικές εκδόσεις:

Evaluation Criteria of Land Suitability to Arabica Gayo coffee in the Gayo Highlands/Evaluasi Kriteria Kesesuaian Lahan Kopi Arabika Gayo di Dataran Tinggi Gayo (Κριτήρια αξιολόγησης καταλληλότητας εδάφους για τον καφέ Arabica Gayo στο υψίπεδο Gayo) - R Salima, A Karim, S Sugianto - Jurnal Manajemen …, 2012 - jurnal.unsyiah.ac.id, Guide to raise and process Gayo Arabica Coffee/Panduan Budidaya dan Pengolahan Kopí Arabika Gayo (Οδηγός για την καλλιέργεια και την επεξεργασία του Kopi Arabika Gayo) - S Mawardi, R Hulupi, A Wibawa, S Wiryaputra - 2008

(1) ΕΕ L 343 της 14.12.2012, σ. 1.